
ΑΝΑΚΟΙΝΩΣΗ
Ε.Σ.Α.μεΑ.: Λύση μέχρι τέλος του 2026 για το κτιριακό πρόβλημα του 1ου Ειδικού Σχολείου Ξάνθης    
Μετά τις συντονισμένες παρεμβάσεις του Συλλόγου Γονέων του 1ου Ειδικού Σχολείου Ξάνθης, του Νομαρχιακού Συλλόγου ΑμεΑ Ξάνθης, της Περιφερειακής Ομοσπονδίας ΑμεΑ Αν. Μακεδονίας- Θράκης (ΠΟΜΑμεΑ - ΑΜΘ), της Περιφερειακής Ένωσης Τυφλών Θράκης, αλλά και της ΕΣΑμεΑ και της ΠΟΣΓΚΑμεΑ, δόθηκε τελικά συγκεκριμένη και σαφής πολιτική δέσμευση της Αντιπεριφερειάρχη Ξάνθης Βασιλικής Παυλακάκη, για οριστική λύση με σαφές χρονοδιάγραμμα υλοποίησης πριν από το τέλος του τρέχοντος έτους, σχετικά με το κτιριακό πρόβλημα του 1ου Ειδικού Σχολείου Ξάνθης.
Η ανακοίνωση του Συλλόγου Γονέων του 1ου Ειδικού Σχολείου Ξάνθης κάνει αναφορά σε «ιστορική μέρα»: 
«Η σημερινή συνάντηση δεν ήταν απλώς “ακόμη μία συνάντηση” για το κτιριακό πρόβλημα του 1ου  Ειδικού Σχολείου Ξάνθης. Σήμερα δόθηκε η συγκεκριμένη και σαφής πολιτική δέσμευση της Αντιπεριφερειάρχου Ξάνθης, κυρίας Βασιλικής Παυλακάκη, για οριστική λύση με σαφές χρονοδιάγραμμα υλοποίησης πριν από το τέλος του τρέχοντος έτους.
Στη συνάντηση συμφωνήθηκε ότι έως τον Δεκέμβριο του 2026 θα έχουν αποδοθεί στο 1ο Ειδικό Σχολείο όλες οι απαιτούμενες αίθουσες. Με τη μεταφορά της υπηρεσίας του ΚΕΔΑΣΥ σε νέο χώρο, οι αίθουσες που σήμερα χρησιμοποιούνται από την υπηρεσία θα αποδεσμευτούν και θα αποδοθούν στο 1ο Ειδικό Σχολείο, δίνοντας έτσι οριστικό τέλος σε ένα χρόνιο κτιριακό πρόβλημα που για χρόνια επηρέαζε την εύρυθμη λειτουργία του σχολείου, την καθημερινότητα των παιδιών, αλλά και τη λειτουργία του ΚΕΔΑΣΥ Ξάνθης.
Στη σημερινή συνάντηση συμμετείχαν και συνέβαλαν εξ αρχής ουσιαστικά στη διεκδίκηση και τελικά επίλυση του σοβαρού αυτού χρονίζοντος θέματος:
Η Πρόεδρος του Συλλόγου Γονέων του 1ου Ειδικού Σχολείου Ξάνθης, Ξανθούλα Γίδαρη, μαζί με μέλη του Δ.Σ.
Ο Πρόεδρος της ΠΟΜΑμεΑ ΑΜΘ, Σμάραγδος Κρεμμύδας.
Ο Οργανωτικός Γραμματέας της Ε.Σ.Α.μεΑ. και της ΠΟΣΓΚΑμεΑ και Γενικός Γραμματέας της ΠΟΜΑμεΑ ΑΜΘ, Ιωάννης Λυμβαίος.
Ο Πρόεδρος της Περιφερειακής Ένωσης Τυφλών Θράκης και μέλος του Γενικού Συμβουλίου της Ε.Σ.Α.μεΑ., Ερσίν Μποζ.
Η Πρόεδρος του Νομαρχιακού Συλλόγου ΑμεΑ Ξάνθης, Δήμητρα Κοτσάκη, μαζί με μέλη του Σωματείου.
Ο εκπρόσωπος του Συλλόγου Γονέων ΑμεΑ Π.Ε. Έβρου «ΦΑΡΟΣ ΑμεΑ», Ευάγγελος Λυμβαίος.
Θερμές ευχαριστίες εκφράζουμε στον Περιφερειάρχη ΑΜΘ Χριστόδουλο Τοψίδη, την Αντιπεριφερειάρχη Ξάνθης Βασιλική Παυλακάκη, τον Αντιπεριφερειάρχη Κοινωνικής Πολιτικής και Πρόνοιας Αλέξανδρο Παναγιωτίδη για την άμεση και ουσιαστική τους παρέμβαση, αλλά και τον Δήμαρχο Ξάνθης Στράτο Κοντό και την Αντιδήμαρχο Παιδείας Ελένη Γιάνναρου για τη συνεργασία και τη συμβολή τους στην επίτευξη της λύσης.
Η σημερινή εξέλιξη αποτελεί δικαίωση ενός επίμονου και συλλογικού αγώνα. Γονείς, φορείς της αναπηρίας και εκπρόσωποι του αναπηρικού κινήματος ενώθηκαν και διεκδίκησαν μέχρι τέλους το αυτονόητο: Ένα σχολείο που να μπορεί να στεγάσει με ασφάλεια και αξιοπρέπεια όλα τα παιδιά του για το υπέρτατο ανθρώπινο δικαίωμα στην εκπαίδευση!
Συνεχίζουμε ενωμένοι, ΕΣΑμεΑ - ΠΟΣΓΚΑμεΑ - Φορείς της αναπηρίας - Εκπαιδευτική Κοινότητα - Πολίτες της Ξάνθης, διεκδικούμε ενωμένοι τα δικαιώματα των παιδιών μας και των οικογενειών μας».


Τώρα μπορείτε να ενημερωθείτε για όλες τις εξελίξεις στο χώρο της Αναπηρίας στην ιστοσελίδα της Ε.Σ.Α.μεΑ.: www.esaea.gr ή www.esamea.gr.

	Προσβάσιμο αρχείο Microsoft Word (*.docx)	Το παρόν αρχείο ελέγχθηκε με το εργαλείο Microsoft Accessibility Checker και δε βρέθηκαν θέματα προσβασιμότητας. Τα άτομα με αναπηρία δε θα αντιμετωπίζουν δυσκολίες στην ανάγνωσή του.

